  Удмуртиысь тазалыкез утёнъя министерстволэн пресс-службаез Анжелика Тихонова корреспондент Можгаын ньыль этажъем нылпи поликлиникаез 2022-тӥ арын сӥзьыл вуттыны чаклало. Эмъюртэз «Здравоохранение» йӧскалык ӵектослэн «Модернизация первичного звена здравоохранения» программаезъя пукто. Со сярысь элькунысь тазалыкез утёнъя министерстволэн пресс-службаез ивортӥз. Лэсьтӥськонлы оглом 515 миллион манет висъямын. Ужъёсты чакланы Удмуртиысь кивалтэтлэн тӧроезлэн воштӥсез Эльвира Пинчук вуылӥз. « Выль поликлиникаез 2021-тӥ арын пуктыны кутскизы. Солэн быдӟалаез 7 сюрс квадрат метр луоз. Одӥг смена куспын 300 пала адямиез эскерыны кулэ. Лэсьтӥськон ужъёсты 2022-тӥ арын коньывуонозь йылпумъяны чакламын » Эльвира Пинчук, Удмуртиысь кивалтэтлэн тӧроезлэн воштӥсез Можга ёрос эмъюртысь валтӥсь эмчилэсь ужзэ быдэсъясь Татьяна Денисова лэсьтӥськон ужъёс 65 процентлы быдэстэмын ини шуыса вераз. « Та дыре кыкетӥ, куинетӥ но ньылетӥ этажъёсын штукатурить карон ужъёс мыно, пож ву кошкон но ву сётон гумыосты кыскон ужъёс йылпумъясько. Нырысетӥ но кыкетӥ этажъёсын электроезъёсты кыскон ужъёс йылаз-пумаз вуо, куинетӥ но ньылетӥ этажын со ужъёс кутскемын. Кирпич тырон но укно пуктон ужъёс быдэсак йылпумъяськизы ни, липет лэсьтон азьланьтӥське » Татьяна Денисова, Можга ёрос эмъюртысь валтӥсь эмчилэсь ужзэ быдэсъясь Эмчи поликлиникаын педиатръёс тырмыт шуыса пусйиз, но кулэяськон вань куд-ог сюбег ӧръя ужась ӧнерчиослы: хирурглы, травматологлы, стоматологлы но неврологлы. Выль поликлиникаын Можгаысь но Можга ёросысь пиналъёсты учкозы – со борды оглом 17,5 сюрс пала нылпиосты юнматозы. Пусъём, Можгаысь али ужась нылпи поликлиника 1975-тӥ арын пуктэмын вал. Со туала куронъёслы уг тупа ни: электроезъёсыз вужмемын, этажъёс вискысь инъетъёсыз сузмемын, соин сэрен туала эм тӥрлык но пуктыны луонлык ӧвӧл. Ватсалом, 2022-тӥ арын «Модернизация первичного звена здравоохранения» программая Воткаын арлыдоослы поликлиника пуктон ужъёсты но йылпумъяны чаклало. Сое пуктыны огазеям коньдэтысь 500 миллион манет пала висъязы. Тодэ вайытом, 2022-тӥ арын Кизнер ёрос эмъюртлэсь кык ёзэтсэ рос-прос тупатъяны кутскозы. Тегъёс: Удмуртия Можга тазалыкезутён лэсьтӥськон нылпиос эмъяськонниос  